text: Havnbjerg Skole til tops i Grib Scenen
  22 juni 2012 kl. 16.27
  - Det er fedt at bo i Sønderborg. Provincial is cool. Med denne tekst var Havnbjerg Skole bedst til at sætte ord på Sønderborgs vision om at blive Europæisk Kulturhovedstad i sangdysten Grib Scenen.
  Sønderborghus boblede af sang og musik, da skoler fra hele kommunen indtog scenen i den årlige sangdyst, Grib Scenen. 
  I år var temaet i konkurrencen at sætte ord på visionen om at blive kulturhovedstad. 
  Og klassekassen i 5. og 6. årgang på Havnbjerg Skole blev beriget med en gavecheck på 500 kr.
  
  Musikalsk
  Grib Scenen er et arrangement, som gennemføres hvert år med University College Syddanmark, KulturFokus, Sønderborg Musikråd og Sønderborg Kommune som arrangører.
  I år deltog elever fra seks skoler. Duoen Martin&Ketil underholdt og kædede de forskellige numre sammen. 
  Der var også musikalsk underholdning ved duoen Oviya og Elakiya, som fremførte hinduistisk kulturdans. Pigerne er til daglig elever på Privatskolen Als. 
  Også elever fra slagtøjsskolen Schreiber i Flensborg og Aabenraa Musikskole underholdt.
  